“৮ বছর ফিরিয়ে দাও”

কথায় আছে প্রেমের জন্য জান প্রাণ দিয়ে দিতেও প্রস্তুত । অর্থনীতি , শিক্ষা সব বিপন্ন হলেও করোনাকালে হার মানেনি প্রেম। ৮ বছরের সুমধুর প্রেমের সম্পর্ক। অথচ ভালবাসার মানুষটিকে বিয়ে করতে চাওয়ায় বেঁকে বসল সে!  নাছোড় বান্দা প্রেমিকাও। পোস্টারে “৮ বছর ফিরিয়ে দাও” লিখে প্রেমিকের বাড়ির সামনে ধরনায় বসল সে। বিয়ে না করলে তিনি আত্মহত্যার পথ  বেছে নেবেন বলেও হুঁশিয়ারী দিয়েছেন।

আরও পড়ুন  প্রেমিকাকে উদ্ধার করতে গিয়ে চলল গুলি, জখম ৩ পুলিশ

বাঁকুড়ার তালডাংরা নাচনকোন্দা গ্রামের এমন ঘটনায় স্তম্ভিত স্থানীয় বাসিন্দারা। জানাগেছে, সৌমেন পাত্র পেশায় একজন পুলিশকর্মী। চাকরি পাওয়ার ৪ বছর আগে থেকে রামকৃষ্ণপুর গ্রামের এক যুবতীর সঙ্গে প্রণয় সম্পর্ক তৈরি হয়। চাকরি পাওয়ার পরেও দুজনের মধ্যে সম্পর্ক অটুট ছিল। প্রেম অথচ তার পরিনতি নেই তা কী হয়?  বেশকিছুদিন ধরে ওই যুবতী তাঁর প্রেমিক সৌমেন পাত্রকে বিয়ের জন্য অনুরোধ করতে থাকে। যদিও কোনও ভাবেই এই প্রস্তাবে রাজী হয়নি সৌমেন।  অভিযোগ, বাঁকুড়ার বড়জোড়া ব্যাটেলিয়নে কর্মরত সৌমেন পাত্রের বাড়িতে বিয়ের প্রস্তাব নিয়ে ওই যুবতী উপস্থিত হলে তাঁকে তাড়িয়ে দেওয়া হয়। সৌমেনের মায়ের বক্তব্য এই সম্পর্কের কথা তিনি আগে জানতেন না। অবশেষে বিয়ের দাবী নিয়ে প্রেমিকের বাড়ির সামনে পোস্টার হাতে ধর্নায় বসেন যুবতী। তার এই আন্দোলনকে সমর্থন জানিয়েছেন গ্রামের স্বনির্ভর গোষ্ঠির মহিলারাও। ধরনা দিলেও প্রেমিকের তরফ থেকে বিয়ের ব্যপারে এখনও পর্যন্ত ইতিবাচক সংকেত মেলেনি।